Die situasie in Skotland het al hoe onstuimiger geraak. Op 11 September 1297 is ’n groot Engelse mag deur ’n veel kleiner Skotse leër verslaan. Die nederlaag het Engeland geskok en hulle het die Skotte die volgende jaar by Falkirk in ’n teenaanval verslaan. Die Skotte het die volgende jaar weer dele van Engeland binnegeval en geplunder, maar teen 1304 was die land grootliks onder Engelse beheer en het Eduard Engelse en lojale Skotte aangestel om daar te regeer.
In 1306 het die situasie weer verander en ’n hernude stryd om Skotse onafhanklikheid het uitgebreek. Eduard was teen dié tyd nie gesond nie en het nie self die leër aangevoer nie. Die Engelse het aanvanklik sukses behaal en hul grondgebied en kastele teruggeneem. Eduard het met groot wreedheid gereageer teenoor die Skotte; dit was duidelik dat hy die stryd nie beskou het as ’n oorlog tussen twee nasies nie, maar as ’n rebellie deur ongehoorsame onderdane.
Dié wreedheid het egter die teenoorgestelde effek gehad en teenstand het gegroei. In Mei het Eduard self noord opgeruk. Op pad het hy egter disenterie ontwikkel en sy toestand het versleg. Op 6 Julie het hy net suid van die Skotse grens oornag. Toe sy diensknegte die volgende oggend by hom kom, het hy in hul arms gesterf.
Baie van die krisisse tydens Eduard I se bewind is afgeweer, maar nooit opgelos nie. Sy seun het baie finansiële en politieke probleme geërf, asook ’n voortslepende oorlog teen Skotland.
Eduard was ’n lang, buierige en intimiderende man. Sy onderdane het egter respek vir hom gehad vanweë die manier waarop hy regeer het, en ook as soldaat, administrateur en gelowige. Moderne historici loof hom vir die herstel van koninklike gesag ná die bewind van Hendrik III, die instelling van die parlement as ’n permanente instelling en die hervorming van die regstelsel. Terselfdertyd word hy gekritiseer oor sy wrede behandeling van die Skotte en sy verbanning van Jode in 1290.
Vroeë 14de-eeuse manuskrip wys Eduard en sy vrou Eleanor. Die kunstenaar het moontlik probeer om Eduard se hangende ooglid, ’n gelaatstrek wat hy by sy pa geërf het, uit te beeld.
Morris, Marc (2008). A Great and Terrible King: Edward I and the Forging of Britain (bygewerk uitg.). Londen: Hutchinson. ISBN 978-0-09-179684-6.
Prestwich, Michael (1972). War, Politics and Finance under Edward I. Londen: Faber and Faber. ISBN 0-571-09042-7.
Prestwich, Michael (1997). Edward I (bygewerk uitg.). New Haven: Yale University Press. ISBN 0-300-07209-0.
Prestwich, Michael (2007). Plantagenet England: 1225–1360 (nuut uitg.). Oxford: Oxford University Press. ISBN 0-19-822844-9.
Wikimedia Commons bevat media in verband met Edward I of England.
Eduard I van Engeland by royal.gov.uk
Foto's van Eduard I se kastele in Wallis
Koning Eduard I-monument
Ontsluit van "https://af.wikipedia.org/w/index.php?title=Eduard_I_van_Engeland&oldid=1973140"